CELEX: 32022R0824
Language: hu
Date: 2022-03-15 00:00:00
Title: A Bizottság (EU) 2022/824 felhatalmazáson alapuló rendelete (2022. március 15.) az atlanti tonhalfélék védelméről szóló nemzetközi egyezményből és az északnyugat-atlanti halászatban folytatandó jövőbeni többoldalú együttműködésről szóló egyezményből adódó, az 1380/2013/EU európai parlamenti és tanácsi rendelet 15. cikkének (2) bekezdése szerinti uniós nemzetközi kötelezettségek végrehajtásáról szóló (EU) 2015/98 felhatalmazáson alapuló rendelet módosításáról

2022.5.30.   
               
               
                  HU
               
               
                  Az Európai Unió Hivatalos Lapja
               
               
                  L 147/1
               
            
         A BIZOTTSÁG (EU) 2022/824 FELHATALMAZÁSON ALAPULÓ RENDELETE
         (2022. március 15.)
         az atlanti tonhalfélék védelméről szóló nemzetközi egyezményből és az északnyugat-atlanti halászatban folytatandó jövőbeni többoldalú együttműködésről szóló egyezményből adódó, az 1380/2013/EU európai parlamenti és tanácsi rendelet 15. cikkének (2) bekezdése szerinti uniós nemzetközi kötelezettségek végrehajtásáról szóló (EU) 2015/98 felhatalmazáson alapuló rendelet módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről szóló, 2013. december 11-i 1380/2013/EU európai parlamenti és tanácsi rendeletre (1) és különösen annak 15. cikke (2) bekezdésére,
         mivel:
         
                     (1)
                  
                  
                     Az Atlanti Tonhalfélék Védelmére Létrehozott Nemzetközi Bizottság (a továbbiakban: ICCAT) 21-09. számú ajánlásának (2) 3. bekezdése megtiltja, hogy az észak-atlanti lándzsafogú cápáknak az ICCAT által szabályozott halászati tevékenységek keretében 2022-ben és 2023-ban kifogott egyedeit – akár egészben, akár daraboltan – a fedélzeten tartsák, átrakják vagy kirakodják.
                  
               
                     (2)
                  
                  
                     A 21-09. számú ajánlás és az uniós jog közötti összhang biztosítása érdekében indokolt előírni, hogy az 1380/2013/EU rendelet 15. cikkének (1) bekezdésében előírt kirakodási kötelezettség ne legyen alkalmazandó az észak-atlanti lándzsafogú cápákat járulékos fogásként kifogó uniós hajókra.
                  
               
                     (3)
                  
                  
                     A 21-09. számú ICCAT-ajánlásban megállapított halászati feltételeket tükröző új rendelkezések beillesztése érdekében módosítani kell az (EU) 2015/98 felhatalmazáson alapuló bizottsági rendeletet (3).
                  
               
                     (4)
                  
                  
                     Mivel a 21-09. számú ICCAT-ajánlás arra ösztönzi a szerződő feleket, hogy már a 2022. június 17-i hatálybalépése előtt hajtsák végre a benne foglalt rendelkezéseket, továbbá tekintettel arra, hogy a szóban forgó rendelkezések jelentős szerepet játszanak az észak-atlanti lándzsafogú cápák védelmében, indokolt úgy rendelkezni, hogy e felhatalmazáson alapuló jogi aktus a kihirdetését követő harmadik naptól legyen alkalmazandó.
                  
               
                     (5)
                  
                  
                     Ugyanezen okokból e felhatalmazáson alapuló jogi aktusnak sürgősen hatályba kell lépnie,
                  
               ELFOGADTA EZT A RENDELETET:
         
            1. cikk
            Az (EU) 2015/98 felhatalmazáson alapuló rendelet szövege a következő 5b. cikkel egészül ki:
            
               
                  „5b. cikk
                  Az 1380/2013/EU rendelet 15. cikkének (1) bekezdésétől eltérve tilos – akár egészben, akár daraboltan – a fedélzeten tartani, átrakni vagy kirakodni az észak-atlanti lándzsafogú cápáknak (Isurus oxyrinchus) a 2022-ben és 2023-ban az ICCAT-egyezmény hatálya alá tartozó területen folytatott halászati tevékenységek keretében kifogott egyedeit.”
               
            
         
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
            Ezt a rendeletet 2023. december 31-ig kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2022. március 15-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 354., 2013.12.28., 22. o.
         
         
            (2)  https://www.iccat.int/Documents/Recs/COMPENDIUM_ACTIVE_ENG.pdf
         
            (3)  A Bizottság (EU) 2015/98 felhatalmazáson alapuló rendelete (2014. november 18.) az atlanti tonhalfélék védelméről szóló nemzetközi egyezményből és az északnyugat-atlanti halászatban folytatandó jövőbeni többoldalú együttműködésről szóló egyezményből adódó, az 1380/2013/EU európai parlamenti és tanácsi rendelet 15. cikkének (2) bekezdése szerinti uniós nemzetközi kötelezettségek végrehajtásáról (HL L 16., 2015.1.23., 23. o.).